REPUBLIKA SRBIJA

NARODNA SKUPŠTINA

01 Broj 06-2/438-21

27. oktobar 2021. godine

B e o g r a d

**Z A P I S N I K**

**PETE SEDNICE DRUGOG REDOVNOG ZASEDANjA**

**NARODNE SKUPŠTINE REPUBLIKE SRBIJE U 2021. GODINI,**

**ODRŽANE 27. OKTOBRA 2021. GODINE**

Sednica je počela u 11 časova i 40 minuta.

Sednici je predsedavao Stefan Krkobabić, potpredsednik Narodne skupštine.

Predsedavajući je, na osnovu službene evidencije o prisutnosti narodnih poslanika, konstatovao da sednici prisustvuju 143 narodna poslanika, a primenom elektronskog sistema za glasanje utvrđeno je da su u sali prisutna 143 narodna poslanika, odnosno da je prisutna većina od ukupnog broja narodnih poslanika i da postoje uslovi za rad Narodne skupštine, u smislu člana 88. stav 5. Poslovnika Narodne skupštine.

Obavestila je da je sprečena da sednici prisustvuje narodni poslanik Justina Pupin Košćal.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Slobodan Alavanja, Zagorka Aleksić, Svetozar Andrić, Dušan Bajatović, Arđend Bajrami, dr Dragana Barišić, Nadije Bećiri, Jelisaveta Veljković, Sonja Vlahović, Mladen Grujić, Vladimir Đukanović, Milan Đurica, Ninoslav Erić, Vladan Zagrađanin, Marko Zeljug, Milan Ilić, Enis Imamović, Biljana Jakovljević, Krsto Janjušević, Marija Jevđić, mr Jadranka Jovanović, Nataša Jovanović, Nikola Jolović, Šaip Kamberi, Dragomir Karić, Elvira Kovač, Goran Kovačević, Jovan Kolundžija, Đorđe Komlenski, Marijana Krajnović, Nataša Ljubišić, Sofija Maksimović, Ljiljana Malušić, Vladica Maričić, Dragan D. Marković, Dragan M. Marković, Rajka Matović, Jelena Mijatović, Đorđe Milićević, Vuk Mirčetić, Marko Mladenović, Milutin Mrkonjić, Olivera Nedeljković, Slađana Nikolić, prof. dr Žarko Obradović, Milica Obradović, dr Vladimir Orlić, Jovan Palalić, dr Balint Pastor, Zoltan Pek, Goran Pekarski, Mira Petrović, Milena Popović, Marina Raguš, Katarina Rakić, Momir Stojilković, prof. dr Ljubiša Stojmirović, Dejan Stošić, Smilja Tišma, dr Emeše Uri, Mirsad Hodžić, Ana Čarapić, Aleksandar Čotrić, Aco Petrović, Ljiljana Kuzmanović-Vujaković, Marina Mirković, Mina Kitanović, Jelena Stevanović, Predrag Milošević i Jelena Katić.

Predsedavajući je, saglasno članu 86. stav 2. Poslovnika, obavestio da je ova sednica sazvana u roku kraćem od roka utvrđenog u članu 86. stav 1. Poslovnika, zbog potrebe da Narodna skupština što pre razmotri Predlog odluke iz predloženog dnevnog reda.

Zatim je Narodna skupština prešla na utvrđivanje dnevnog reda.

Izjašnjavajući se o predlogu za stavljanje na dnevni red akta po hitnom postupku, Narodna skupština je prihvatila predlog Odbora za administrativno-budžetska i mandatno-imunitetska pitanja da se, po hitnom postupku, stavi na dnevni red Predlog odluke o obrazovanju komisije za etiku, koji je podneo Narodnoj skupštini 26. oktobra 2021. godine (od 146 prisutnih narodnih poslanika, 145 je glasalo za, a jedan nije glasao).

Narodna skupština je, jednoglasno (od 146 prisutnih narodnih poslanika, 146 je glasalo za), utvrdila dnevni red Pete sednice Drugog redovnog zasedanja Narodne skupštine Republike Srbije u 2021. godini, u celini.

Tako utvrđen dnevni red je sledeći:

**1. Predlog odluke o obrazovanju Komisije za etiku,** koji je podneo Odbor za administrativno-budžetska i mandatno-imunitetska pitanja (broj 02-1864/21 od 26. oktobra 2021. godine).

Zatim je Narodna skupština prešla na rad po utvrđenom dnevnom redu sednice, odnosno na jedinstveni pretres o **1. tački dnevnog reda - PREDLOGU ODLUKE O OBRAZOVANjU KOMISIJE ZA ETIKU.**

Predsedavajući Stefan Krkobabić, potpredsednik Narodne skupštine, saglasno članu 192. stav 3. Poslovnika, otvorio je jedinstveni pretres o Predlogu odluke.

Pošto se niko od narodnih poslanika nije javio za reč, predsedavajući je, na osnovu člana 98. stav 4. Poslovnika, zaključio jedinstveni pretres o Predlogu odluke i saglasno članu 87. stav 5. Poslovnika, odredio sredu, 27. oktobar 2021. godine, sa početkom u 11 časova i 45 minuta, kao Dan za glasanje o jedinoj tački dnevnog reda Pete sednice Drugog redovnog zasedanja Narodne skupštine Republike Srbije u 2021. godini.

Primenom elektronskog sistema za glasanje utvrđeno je da su u sali prisutna 143 narodna poslanika, odnosno da je prisutna većina od ukupnog broja narodnih poslanika i da postoje uslovi za odlučivanje.

Zatim je Narodna skupština prešla na odlučivanje.

**1. tačka dnevnog reda –** **PREDLOG ODLUKE O OBRAZOVANjU KOMISIJE ZA ETIKU**

Narodna skupština je, većinom glasova svih narodnih poslanika (od 146 prisutnih narodnih poslanika, 145 je glasalo za, a jedan nije glasao), prihvatila Predlog odluke, u načelu.

Narodna skupština je posebno odlučila da postoje naročito opravdani razlozi za stupanje odluke na snagu u roku kraćem od osam dana od dana njenog objavljivanja (od 146 prisutnih narodnih poslanika, 146 je glasalo za).

Narodna skupština je, većinom glasova svih narodnih poslanika (od 146 prisutnih narodnih poslanika, 146 je glasalo za), usvojila Predlog odluke o obrazovanju Komisije za etiku, u celini.

Pošto je Narodna skupština obavila razmatranje i odlučivanje o jedinoj tački dnevnog reda sednice, predsedavajući Stefan Krkobabić, potpredsednik Narodne skupštine, saglasno članu 102. Poslovnika, zaključio je Petu sednicu Drugog redovnog zasedanja Narodne skupštine Republike Srbije u 2021. godini.

Sednica je zaključena u 11 časova i 45 minuta.

GENERALNI SEKRETAR PREDSEDNIK

Veljko Odalović Ivica Dačić